Poštovani gospodine Plenković, poštovani gospodine Ćorić,

Na prostoru općine Jasenice planira se otvorenje pogona za preradu otpada iz brodogradilišta. Tvornica kao tvornica nije toliko loša, ali treba znati kakav je to tip tvornice, čime se bavi, da li je otpad opasan po zdravlje i mnogo ostalih čimbenika. Lokacija pogona je nadomak Velebita i rijeke Zrmanje, što nije pogodno za PP Velebit ni samu rijeku Zrmanju.

“Studijom je obuhvaćena samo oporaba grita - bakreni grit „Gritankos“, odnosno oporaba bakrenog otpadnog grita nastalog u procesima antikorozivne zaštite izričito u brodogradnji. Opisanom postrojenju za recikliranje otpadnog grita iz brodogradnje mora se zabraniti reciklirati bilo kakav ostali otpadni grit (kvarcni pijesak, željezni grit…)...”

U većini članaka piše da ne bi trebala biti opasna za okoliš i zdravlje, ali nigdje nije sto posto sigurno da ta ista tvornica neće imati utjecaj na okoliš i čovjeka. Kolika god dobit bila od tog pogona, gubitci mogu biti puno veći. Nekad je na istom prostoru bila tvornica za preradu aluminijske rude koja je ostavila veliki utjecaj na okoliš i na zdravlje ljudi ne samo u Obrovcu (koji je prvi na udaru) već i šire. Izrada te tvornice nije mogla biti zaustavljena, ali danas možemo zajedno zaustaviti izgradnju ovog pogona!

"Uprava za zaštitu prirode je već dalo ocjenu kako se planirani zahvat nalazi izvan zaštićenih područja (800 metara od Zrmanje i 900 metara od granice Parka prirode južni Velebit) te da je prihvatljiv za ekološku mrežu. Suglasnost je dao i Sektor za održivo gospodarenje otpadom te Uprava vodnog gospodarstva. U prethodnom postupku iz općine Jasenice na čijem se području nalazi Bravar došlo je mišljenje da bi ipak „zbog manipulacije opasnim otpadom u smjeru vjetra čiji utjecaj može biti značajana na obiteljske kuće i rijeku Zrmanju koje se nalaze u blizini, bila potrebna dodatna procjena svih nepovolljnih utjecaja“. Tako je okolišnu dozvola ipak zatražena i elaborat je u završnoj fazi izrade."

Okolišna dozvola bi trebala biti obavezna, u suprotnom svatko može raditi što želi, Hrvatskoj se uz ovakve mjere neopreza može dogoditi Černobil. Ne želimo dopustiti da ovo prođe u tišini, mali ljudi su bitni, mali ljudi čine državu. Ako se ovako nastavi, neće biti države. Pokažite nam da Vam je stalo do ljudi, do prirode.

Zdravlje se ne može kupiti, prirodu ne možemo čarobno vratiti i oporaviti. Mnogo širi je utjecaj nego na sami Obrovac, utjecaj je na svakoga tko pije vodu iz rijeke Zrmanje, na svako mjesto gdje bura otpuše taj isti otpad.

Hrvatska je dovoljno zagađena zemlja da bi još povrh toga uvozili otpad iz drugih država. Mnogo otpada koji se ne smatra opasnim, opasan je u doticaju s drugim otpadima te ima veliki utjecaj na sve oko sebe. Smatram da imamo previše zagađenja plastikom i ostalim otpadom, čak i kancerogenim da bi još i ovo dopustili. Izgradnja se neće dogoditi sama od sebe, mi bi bili ti koji su je dopustili.

"Opasni otpad je svaki otpad koji sadrži tvari koje imaju neko od sljedećih svojstava: eksplozivnost, reaktivnost, zapaljivost, nadražljivost, štetnost, toksičnost, infektivnost, kancerogenost, mutagenost, teratogenost, ekotoksičnost, svojstvo oksidiranja, svojstvo nagrizanja i svojstvo otpuštanja otrovnih plinova kemijskom reakcijom ili biološkom razgradnjom. Kada opasni predmeti i proizvodi iz svakodnevne upotrebe više nisu upotrebljivi ili nam više nisu potrebni, oni postaju opasan otpad iz kućanstva. Opasan otpad čini mali udio kućnog otpada, ali kada se pomiješa s ostalim otpadom, kontaminira i njega te tako nastaje velika količina opasnog otpada! Nepoznate tvari tretirajte kao opasne.”

Bura je veliki problem kad je u pitanju ovaj pogon i otpad koji bi se trebao reciklirati. Bura na ovom području puše 260 km na sat. Često čujemo da je cesta zatvorena, isto tako često dođe do prevrtanja kamiona zbog udara bure. Ne bi bilo prvi put da se sadržaj kamiona istrese tijekom prevrtanja, treba to uzeti u obzir. Još od stare tvornice Glinice nalazi se opasan otpad koji bi grit u doticaju s istim učinio opasnim.

Interesi stanovništva na području Jasenica i Obrovca su drugačiji od interesa investitora. Ne želimo ponoviti tvornicu glinice Jadral koja je umjesto uspjeha donijela propast Obrovcu, tamo niti jedan projekt više nije uspio, čak ni sanacija bazena s lužinom! Treba se suprotstaviti ili ćemo sami sebe istrijebiti i zatrovati buduće generacije šutnjom.

Možemo učiniti nešto, ovo je prvi korak, jednim potpisom možemo probuditi svijest ljudi i izboriti se za prestanak izgradnje pogona!

Poštovani predsjedniče Vlade i poštovani ministre, tvornica samo što nije pokrenuta, trebamo Vaš glas. Pomozite Vašim građanima, nemojte dopustiti da se dogodi druga tvornica Jadral. Nadam se Vašoj podršci i podršci Vlade Republike Hrvatske, ne samo ja, već mnoštvo drugih ljudi koji se protive ovom projektu. Projekt može ugroziti prirodu, zdravlje ljudi i pitku vodu. Reagirajte na vrijeme i zaustavite projekt te spriječite ponovno zagađenje, bez Vaše pomoći ne možemo ništa.